Andhuk Italia ya iku jinis kain kasar kang diprodhuksi ing Koréa kawit taun 1960-an kanggo kaperluan adus. Kain mau disenengi amarga bisa ngresiki rereget kang kanthil saéngga peminaté tansaya nambah. Diarani andhuk Italia amarga kain kasar kanggo gawé andhuk mau asalé saka Italia. Sabeneré dhokter wis menging praktik nggosok awak nganggo Andhuk Italia amarga bisa ngocèki sel kulit mula bisa ngakibataké kulit garing lan rikat tuwa. Sanajan duwé èfèk kang ora apik tumrap kulit, sapérangan wong Koréa isih seneng nggosok awak ("ttaemiri") kang dikenal wong manca minangka budaya adusé wong Koréa. Saiki istilah ttaemiri uga manut marang wong kang nglayani jasa adus ing panggonan-panggonan padusan umum. Wog-wong mau ora mung nglayani jasa nggosok awak, nanging uga pijet lan "facial". Para wisatawan manca sing ana ing Koréa akèh kang nyoba nggosok awak kaya kang ditindakaké déning wong Koréa lan tuku andhuk Italia nalika blanja ing pasar Namdaemun minangka cindheramata.